Drąsos kelias

Drąsos kelias – Lietuvos politinė partija, įsikūrusi Garliavoje (Kauno raj.), 2012 m. kovo 19 d. įregistruota LR teisingumo ministerijos Registrų centre.

Istorija 

2012 m. sausio 28 d. įvykusio steigiamojo suvažiavimo metu buvo patvirtinta programa ir įstatai, išrinkta šios organizacijos vadovybė, atliktos kitos privalomos procedūros.

Visuomeniniam judėjimui atsirasti postūmį davė Drąsiaus Kedžio baudžiamoji byla. Judėjimas sukurtas po Drąsiaus Kedžio mirties jo artimųjų ir kai kurių visuomenės veikėjų iniciatyva. Apie politinės partijos steigimą prabilta dar 2011 m. rugpjūtį. Tada paskelbtoje deklaracijoje buvo akcentuojama kova su oligarchija, siūloma teisėsaugos pertvarka, griežtesnės bausmės už valstybinio turto grobstymą, korupciją, pedofiliją, narkotikų kontrabandą, iniciatoriai pasisakė už progresinius mokesčius, pridėtinės vertės mokesčio mažinimą, šildymo, elektros kainų reguliavimą, nemokamą mokslą. Kovo 19 d. Registrų centre įregistruota politinė partija „Drąsos kelias“.

2012 m. Seimo rinkimuose turėjo tikslų dalyvauti Nacionalinio susivienijimo „Už Lietuvą Lietuvoje“ sudėtyje, tačiau vėliau šios idėjos atsisakė.

Ideologija 

Politinės partijos „Drąsos kelias“ deklaruojama ideologija – alternatyva Lietuvoje paplitusiam neoliberalizmui.

Tikslai 

„Drąsos kelio“ partijos deklaracijoje išsakomas jos veiklos pamatinis tikslas  – telkti Tautą, kad būtų atkurta Lietuvos teisinė, demokratinė, konstitucinė valstybė, sutramdyti valstybę griaunančius ir didžiąją dalį visuomenės išnaudojančius bei skurdinančius šešėlinius klanus, puoselėti krikščioniškas, humanistines vertybes, kurti pilietinę visuomenę, išsaugoti unikalią etninę kultūrą.
 Teisinės valstybės darnus funkcionavimas;
 Ryžtinga teismų ir prokuratūros sistemos pertvarka;
 Tautos renkamam, o ne politikų paskirtam Visuomeniniam prokurorui turi būti suteikta teisė inicijuoti visų galimai korumpuotų politikų, teisėjų, prokurorų veiklos ikiteisminių ir kitų tyrimų pradėjimą;
 Vagysčių iš valstybės biudžeto sustabdymas, valstybės biudžeto išlaidų kontrolė, kuri savaime išspręstų nemažą dalį šalies finansinių problemų;
 Korupcinio pobūdžio ekonominių – finansinių nusikaltimų senaties panaikinimas;
 Griežtos asmeninės atsakomybės taikymas valstybės pareigūnų veiklos atžvilgiu;
 Politinės korupcijos naikinimas visomis įmanomomis priemonėmis: įstatymo privalomas laikymasis, nepriklausomai nuo užimamų pareigų, pažinčių ir turtinės padėties, viešojo intereso gynimas ir absoliutus viešumas bei skaidrumas valdiškame sektoriuje.

Pirmininkai 

 Jonas Varkala, nuo 2012 m. sausio 28 d.

2012–2016 m. Seimo nariai 

 Neringa Venckienė, teisininkė
 Jonas Varkala, kunigas
 Aurelija Stancikienė, aplinkosaugininkė
 Algirdas Vaclovas Patackas, signataras
 Vytautas Antanas Matulevičius, žurnalistas
 Povilas Gylys, ekonomistas
 Valdas Vasiliauskas, žurnalistas

Šaltiniai

Nuorodos 
 LR Teisingumo ministerijos politinių partijų sąrašas: 41.„Drąsos kelias“ 
 Drąsos kelio tinklalapis
 Drąsos kelio steigiamasis suvažiavimas 
 Judėjimo mitingas 2012 m. kovo 10 d.
 Drąsos kelio partijos kūrimo planai 

Lietuvos partijos
Garliava